बे आइजो सुबुं गौमा आफादखौ आफादगिरि महरै दैदेनदोंमोन - कक्राझार जिल्ला ट्राइबेल आइजो अनसाय आफादनि आफादगिरि - मुस्रिमा सुख्याति नार्जारिया ।कर्ट ( बिजिरसालि ) याव केस होनायनि फिथायदुलाराय आसाम ट्राइबेल आइजो अनसाय आफादा आसाम पुलिसनि मोसौ आखुनि बेरेखायै कक्राझार बिजिरसालियाव केस होनायनि अनगायैबो मिरु सरखारनि नखर मन्थ्रि बुटासिंनो गांसे गोसोखां बिलाइनि गेजेरजों खिन्था हरनानै दायनिगिरि पुलिसफोरखौ साजा होनो खालवायहरनायनि बिथोन बादियै जिनाहारि खालामनायनि दायाव आसामनि डि.जि.पि.या दायनिगिर महरै सानजानाय सा  9  पुलिसफोरखौ साख्रिनिफ्राय होखारनायनि अनगायैबो लवार आसाम डिभिजननि कमिसनार एइस.के.मजुमदारनो जाथायनि सायाव नायबिजिरनो बिबान हरनाय जादोंमोन ।होखार जानाय पुलिसफोरा जादों - हाउलिनि ब्रथि ए.पि.टि.एफ.नि आर्म ब्रान्सनि साव इन्सपेक्तर अब पुलिस : - सत्यनारायन यादब,हाबिलदार - राम अबद सिं,कनिष्टबल - राजेन्द्र प्रसाद गजार,बसन्त सिं,मुरारि सिं,आलाउद्दिन आहमेद,सन्तिराम बरा,निरनजन तालुकदार आरो कक्राझार जिल्ला हेड कनिष्टबल राज नन्दन सिं ।मखजाथाव दि आसामाव हायेनारि ट्राइबेलफोरनि थाखाय आलादा नखर हादर दाबिनायनि सोमावसारगिरिफोरखौ नागिरनाय मुङै थांनाय  27  जानुवारि खालि हरनि  12  बाजिसो समाव डजन मोननैसो पुलिसफोरा थांनानै  12  नन्बर भुमका मालिगाव गामियाव गाग्लोब हैदोंमोन आरो बोसोर  12  निफ्राय बोसोर  17  बैसोनि सिख्लाफोरनि अनगायैबो  50  बोसोर बैसोनि बरʼ आइजोफोरखौ जिनाहारि खालामनानै गारबोदों ।